นักลงทุนแห่เก็บ EA ดันหุ้นพุ่ง 5% เปิดเทรดชม.แรกแวลู่ทะลุ 1.56 พันล้าน!
นักลงทุนแห่เก็บ EA ดันหุ้นพุ่ง 5% เปิดเทรดชม.แรกแวลู่ทะลุ 1.56 พันล้าน! ล่าสุด ณ เวลา 10.53 น. อยู่ที่ระดับ 38 บาท เพิ่มขึ้น 1.75 บาท หรือ 4.82% สูงสุดที่ระดับ 38.25 บาท ต่ำสุดที่ระดับ 36.50 บาท ด้วยมูลค่าซื้อขายแตะระดับ 1.56 พันล้านบาท
18 พ.ค. 2561

ผู้สื่อข่าวรายงานว่า ราคาหุ้นบริษัท พลังงานบริสุทธิ์ จำกัด (มหาชน) หรือ EA ณ เวลา 10.53 น. อยู่ที่ระดับ 38 บาท เพิ่มขึ้น 1.75 บาท หรือ 4.82% สูงสุดที่ระดับ 38.25 บาท ต่ำสุดที่ระดับ 36.50 บาท โดยหุ้น EA เปิดตลาดภาคเช้าวันนี้มีการซื้อขายเข้ามาอย่างหนาแน่น ส่งผลให้มูลค่าซื้อขายแตะระดับ 1.56 พันล้านบาทหลังจากเปิดการซื้อขายเพียง 1 ชั่วโมง

ด้าน บล.ฟินันเซีย ไซรัส แนะนำ “ซื้อ” EA ให้ราคาเป้าหมาย 47 บาท/หุ้น โดยกำไรสุทธิไตรมาส 1/61 ของ EA 1,947 ล้านบาท มีรายการพิเศษเป็นกำไรทางบัญชี 888 ล้านบาทจากสถานะของ Amita Tehnologies ที่เปลี่ยนจากบริษัทร่วมเป็นบริษัทย่อยหลัง EA เพิ่มสัดส่วนการถือหุ้น (จาก 50.69% เป็น 69.99%)
ทั้งนี้ หากไม่รวมรายการดังกล่าว ธุรกิจหลักมีกำไรปกติ 1,028 ล้านบาท เพิ่มขึ้น 14.9% จากไตรมาสก่อน, เพิ่มขึ้น 8.6% จากปีก่อน ใกล้เคียงคาดการณ์ และเป็นกำไรสูงสุดเป็นประวัติการณ์ แตะหลักพันล้านบาทเป็นไตรมาสแรกจากการรับรู้รายได้เต็มไตรมาสของโรงไฟฟ้าพลังงานลมที่ทยอย COD เข้ามาในปีก่อน ทำให้ปัจจุบัน EA มีกำลังผลิตไฟฟ้ารวม 404MW แบ่งเป็นโซลาร์ 278MW และพลังงานลม 126MW
ขณะที่แนวโน้มกำไรจะอยู่ในระดับนี้ไปจนกว่าจะมีกำลังการผลิตชุดใหม่ 260MW (รวมเป็น 664MW) ซึ่งเป็นชุดสุดท้ายที่มีในมือขณะนี้ เข้ามาในไตรมาส 4/61จึงยังคงคาดกำไรปีนี้ 4.8 พันล้านบาทเพิ่มขึ้น 26% จากปีก่อน และปีหน้า เพิ่มขึ้น 29% จากปีก่อน เป็น 6.2 พันล้านบาท โครงการ Battery storage จะเข้ามาหนุนกำไรตั้งแต่ปลายปี 62 เป็นต้นไป ทั้งนี้ยังคงราคาเป้าหมาย 47 บาทซึ่งรวมโครงการโรงไฟฟ้าทั้งหมด โครงการ Battery storage บางส่วน และสถานีชาร์จไฟรถยนต์ ราคาหุ้นปัจจุบันมี PE 27 เท่าสิ้นปีนี้ จะลดลงเหลือ 21 เท่าสิ้นปีหน้า ต่ำกว่าการเติบโตเฉลี่ยในระยะ 2 ปีนี้ จึงยังคงแนะนำซื้อ
ความเสี่ยง – ความต้องการรถยนต์ไฟฟ้ามาช้ากว่าที่คาด, การเปลี่ยนแปลงของเทคโนโลยีการผลิตแบตเตอรี่รถยนต์ไฟฟ้าและโรงไฟฟ้า, การประมูลไฟฟ้าพลังงานหมุนเวียนใหม่, การแข่งขันที่รุนแรง
 
 